Russland forundret over planer om US Marines på Værnes

Russland undrer seg over planene om at 300 amerikanske soldater skal stasjoneres på Værnes i Trøndelag og mener det bryter med en linje som til og med sto seg gjennom den kalde krigen.

US Marines under en flaggseremoni på Filippinene. Snart kan soldater fra styrken, som har hele verden som sitt operasjonsområde, være på plass på Værnes. Romeo Ranoco/Reuters/NTB scanpix

NTB

21. oktober 2016

I en epost til Adresseavisen hevder den russiske ambassaden i Oslo at det alltid har vært en fordel for Norge at landet ikke har tillatt fremmede styrker stasjonert på norsk jord.

– Basepolitikken sto seg til og med gjennom den kalde krigen og har vært en fordel for Norge som partner fremfor andre Nato-land, heter det i eposten, som er ført i pennen av presseattaché Maxim Gurov.

Han viser også til mange uttalelser fra norske myndigheter om at det ikke er noen trussel fra Russland mot Norge.

– Vi undrer oss over hvorfor Norge er så villig til å øke den militære kapasiteten gjennom å tillate stasjonering av amerikanske styrker på Værnes.

Planene om å innlosjere 300 soldater fra US Marines på Værnes ble gjort kjent tidligere i måneden. Adresseavisen har skrevet at den amerikanske styrken kan være på plass allerede i januar.

Les også: Soldatene i US Marines stusset kraftig da de hørte at maten kom fra Hell Catering

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding